Document ID: 31983R2041

*****
ΚΑΝΟΝΙΣΜΟΣ (ΕΟΚ) αριθ. 2041/83 ΤΗΣ ΕΠΙΤΡΟΠΗΣ
της 22ας Ιουλίου 1983
για έκτη τροποποίηση του κανονισμού (ΕΟΚ) αριθ. 2960/77 περί των λεπτομερειών πωλήσεως του ελαιολάδου που ευρίσκεται στην κατοχή των οργανισμών παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 12 παράγραφος 4,
Εκτιμώντας:
ότι το άρθρο 13 παράγραφος 1 του κανονισμού (ΕΟΚ) αριθ. 2960/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1852/82 (4), προβλέπει ότι, σε περίπτωση που πωλείται το ελαιόλαδο που έχουν στην κατοχή τους οι οργανισμοί παρέμβασης, το ελαιόλαδο αυτό πρέπει να αποσύρεται, ανάλογα με την ποσότητα που έχει κατακυρωθεί, μέσα σε σαράντα ή εξήντα ημέρες μετά τη λήψη των αποτελεσμάτων της δημοπρασίας·
ότι η πείρα έχει δείξει ότι, για τις ποσότητες που υπερβαίνουν τους 3 000 τόνους, οι αγοραστές αντιμετωπίζουν αντικειμενικές δυσκολίες όσον αφορά την τήρηση των προθεσμιών, ιδιαίτερα στις περιπτώσεις που το ελαιόλαδο ευρίσκεται αποθηκευμένο σε διαφορετικά κέντρα παρέμβασης· ότι για την καλή διεξαγωγή των πωλήσεων από την παρέμβαση πρέπει να παραταθεί, κάτω από ορισμένες προϋποθέσεις, η προθεσμία που προβλέπεται για την απόσυρση του ελαιόλαδου·
ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13 του κανονισμού (ΕΟΚ) αριθ. 2960/77, η παράγρφος 1 αντικαθίσταται από το ακόλουθο κείμενο:
«1. Ο αγοραστής αποσύρει το σύνολο της κατακυρωθείσας παρτίδας. Η παραλαβή μπορεί να αρχίσει από τη στιγμή που έχει καταβληθεί το προσωρινό ποσό που προβλέπεται στο άρθρο 12 παράγραφος 1 και, σε περίπτωση πωλήσεως για εξαγωγή, από τη στιγμή που παρεσχέθη η ασφάλεια που προβλέπεται στο άρθρο 12 παράγραφος 3.
Η απόσυρση ολοκληρώνεται το αργότερο την τεσσαρακοστή ημέρα μετά τη λήψη των πληροφοριών που αναφέρονται στο άρθρο 10.
Ωστόσο, αν ο ενδιαφερόμενος έχει κηρυχθεί υπερθεματιστής για ποσότητα:
- μεγαλύτερη από 1 000 τόνους και μέχρι 3 000 τόνους, η διαδικασία αυτή πρέπει να ολοκληρωθεί το αργότερο την εξηκοστή ημέρα μετά τη λήψη των πληροφοριών,
- μεγαλύτερη από 3 000 τόνους, η διαδικασία αυτή πρέπει να ολοκληρωθεί το αργότερο την ενενηκοστή ημέρα μετά τη λήψη των πληροφοριών, υπό την προϋπόθεση ότι θα αποσυρθεί ποσότητα τουλάχιστον 3 000 τόνων το αργότερο την εξηκοστή ημέρα μετά από τη λήψη των πληροφοριών.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 22 Ιουλίου 1983.

Labels: 3
17